정조 5년
辛丑九月二十九日辰時。上御誠正閣。大臣備局堂上引見入侍。御史同爲入侍時。領議政徐命善。行吏曹判書李衍祥。工曹判書徐有慶。兵曹判書李性源。禮曹判書徐浩修。漢城判尹李命植。刑曹判書金魯鎭。戶曹判書鄭民始。御營大將李昌運。行副司直徐有隣李柱國。行訓鍊院都正李敬懋。大司憲李𡊠。大司諫洪檢。副校理李時秀。御史徐龍輔。左副承旨趙時偉。假注書趙衍德。事變假注書李萬榮。記事官金鳳顯。別兼春秋林錫喆。以次進伏訖。命善曰。近者日氣稍寒。郊外動駕之餘。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。何如。上曰。一樣矣。命善曰。今於冬享大祭。旣有親行之命。而誓戒在明矣。見今日寒。無異隆冬。且夜寒愈甚。非但此時有經宿之難。撤夜將事。必有損傷之節。特軫聖人愼攝之方。俾大臣以爲替行。恐合宜矣。上曰。四時大享。固當依例躬行。而每有親祭之命。輒以替行者。論以情理。實有缺然。且冬節之寒。有愈於夏時之熱。其於將事。有何所難乎。仰念先朝寶齡彌卲。享禮愈勤。今予體事之道。豈可連闕親享之禮乎。今番則固當躬行矣。上曰。諸備堂雖云趁早來候。而近來百事。幾皆惰隳。此莫非惟予不能躬率之致。命善曰。今此備堂。擧皆惶悚。而此由賤臣不善董飭之罪矣。上曰。至於政院應行公事。必致遲滯。承旨猶然。他何可言。論以開門。則固當開東後啓鑰。而今則窓牖洞明。始乃晏開。且次對之日。亦當比前早開。而如是擧行。予甚怪訝矣。命善曰。門雖差晩開之。承旨則擧皆曉頭。仕進待漏廳矣。上曰。每以承宣之不善擧行。予切爲悶矣。日昨頒賞。不成貌樣。其時光景。亦是可觀矣。施賞之際。多給不當給之人。故末至還收之境。是豈成說乎。命善曰。試所試記中錄名。極爲胡亂。多有相左之弊。故頒賞等節。亦由是相蒙矣。上曰。頒賞久而行之。故似或然矣。而其時帳殿承旨之昧禮擧行。亦足堪羞。惟以都承旨之稍知事例。僅施頒賞之典。此則無他。只緣承旨之無所畏怯而然也。且射夫銃手。混相載錄。無所分別。此是前後所無之事。此莫非禮兵房出往試所。惟以他承旨獨自擧行。致有日昨。終日疲於酬應矣。命善曰。此是不善擧行之事矣。上曰。藥房事亦極駭然。以近來擧行言之。轉益稽忽。雖勘重律。難矯其習矣。命善曰。凡諸醫官院隷。率皆如此。故該提調實難奉公云矣。上曰。提調今方在座。詳聞此敎。藥院下隷。異於他司。固當詳審差出。而今此差除。不論根着。必以所親下隷。無數差出。是何故也。箕伯曾以此事。有所出擧條陳達矣。言其所重。在昔故相臣。至有被罪之境矣。命善曰。其時尹東度李昌壽。果遭譴罷矣。上曰。向以齋宿時言之。進御茶飮。鎖入姑勿論。糊封亦不爲。只以空紙覆蓋以入。旣曰御劑所進。而豈可如是乎。其時都提調姑未差出。而提調留直本院。副提調方在入侍。故姑令置之矣。在前掖屬輩。雖有飭敎。亦不無作弊院中。故院隷輩以是爲難矣。年來嚴加禁斷。姑無此弊矣。在昔先朝。醫官輩若或不善擧行。則果有脫帽立庭之事。此是載錄於受敎中矣。今此盡究其掌務之罪。寧有極哉。命善曰。見今醫官。皆是新出者。故果有此弊矣。上曰。提調差出所親。看作私人。故果有此弊。而至於大妃殿進御湯劑。亦不善擧行。究厥所爲。難恕其罪矣。在前啓目中。以有根着謹實人差出。而論其所重。則固當以掖隷之親屬另擇差出。而至於渠輩之異姓親。則雖云渠之至親。或有冒稱之弊。亦有換牌易名之慮矣。命善曰。另加擇差。則其在重內局之道。誠爲合宜矣。上曰。向者金華鎭之在藥院也。善爲擧行矣。大抵供茶進藥之節。不輕而重。至於人蔘一節。實多可怪之事。近來不爲入用而輒云匱乏。是何故乎。民始曰。臣亦以人蔘之見之。方切惶恐矣。上曰。前提調旣有筵稟定式。則今此擧行。何如是也。命善曰。凡於擧行。果有錯誤而然矣。上曰。前則內局下隷。甚畏差備。故善爲擧行。而今則嚴禁掖屬。無得作弊。故所謂院隷。反爲驕恣而然乎。今此藥院。無足可觀矣。命大臣奏事。命善曰。此黃海監司趙尙鎭分等狀啓也。谷山等八邑置之尤甚。海州八邑置之之次。延安等七邑置之稍實。仍陳綿災之援例俵給。永頉之從實懸錄。請於事目外。加得一千七百結。以爲均排田畓之地。新舊還不可一時竝督。毋論稍實之次尤甚。舊還特許停退。田穀失稔。難以本色準捧。尤甚限折米。之次三分一。以相當穀姑令代捧。待明秋請令廟堂稟旨。分付矣。分等依狀請施行。災結加請。雖以綿災之均排爲言。本道畓摠。本來最少。事目頒下。亦自不些。今此所請。無乃太過。竝與該曹先給之災。滿三千結加劃。使之平均分俵。還穀代捧尤甚三分一。之次四分一。許令以相當精實穀。準折代捧。待明秋還作本色。舊還之不可遽停。永頉之不宜頻復。前因關西湖西之啓。已有所陳。竝姑置之。牙兵入防之停止。推奴徵債之防塞。依所請許施。何如。上曰。依爲之。出擧條上曰。新還許令準捧。舊還特許停退。未知何如。命善曰。前旣仰奏。而自上有處分則誠好矣。上曰。新還旣捧。舊還欲停。則固當前期知委。而若使臨時命停。則得不無虛實相蒙之弊乎。曾經嶺伯湖南伯。必詳知其還穀弊源。各陳所見。可也。衍祥曰。舊還先下停退之命。則新還必可準數捧納。使民預知舊還之當停。新還之當捧。恐合宜矣。性源曰。新還趁今盡捧。則在民爲嗣歲之備。舊還待豐準納。則在國爲軫恤之政。見今嶺南年事。比戊戌無異。而其所實狀。已悉於慰諭使狀啓矣。上曰。非但以嶺南言之也。其他諸道。果何如。性源曰。他道雖云有勝於嶺南。而猶多告歉之邑。舊還之捧與不捧。似無異同矣。浩修曰。還穀則一也。而新舊旣難竝督。則舊還先命停退。新還俾卽盡捧。則民皆樂從。似無拒納者矣。命植曰。無論新舊還。每有歲末停退之命。故穀簿在在枵然。今年雖云歉荒。其在嗣歲之道。有難依願停退矣。上曰。歲前趁早停捧者。在於何歲乎。先王朝末年。歲必有停捧之命矣。命植曰。多至十餘年矣。上曰。臨歲停捧。雖出於軫恤之德意。而窮殘之民。竭力輸納於令前。猾鄕奸吏。鄕曲武斷之類。坐而觀望。令下之後。徒爲渠輩之利窟。此甚可痛矣。命植曰。其所區別核實之政。惟在官長之察飭矣。有隣曰。舊還先命停退。新還及今準捧。則誠甚得宜矣。上曰。舊還及今停退。則民情果何如耶。有隣曰。舊還今若命停。則民情必當胥欣。而愚民輩似或有希覬新還停捧之令於歲末矣。魯鎭曰。嶺南旣有舊還停退之命。至於他道。竝行此惠。似好矣。上曰。獵前欲下停退之令。則近畿諸邑。及期停糴。至於關北兩南。未及蒙惠。是甚可悶矣。命善曰。果有此等弊矣。上曰。嶺湖關北之年事。比他道尤甚。當發例軫念。而至於嶺南尤甚之邑。待慰諭使狀聞。似當有闊狹之政。其所擧行。必待其狀聞。可以下敎矣。命書傳敎曰。他承旨入侍。萬榮承命出。與金尙集偕入進伏。命善曰。開城留守鄭好仁。莅任已過周歲。方當位著之艱乏。不可使之一向處外。許遞。何如。上曰。依爲之。出擧條上曰。開府都試。當行此月乎。魯鎭曰。然矣。上曰。秋間又有何事乎。魯鎭曰。且有都會之試。兼行習操之擧矣。上曰。都試以春秋設行乎。魯鎭曰。果然矣。命書傳敎曰。聞前留守言。都試亦於春秋設行云。見今冬月。只隔一二日。期限不可踰。開城留守未差之代。今日擬薦。待下批使之從速辭朝。命善曰。黃海監司趙尙鎭。向來飭敎之後。不敢更陳辭疏。而聞其實𧏮。尙未差減云。今姑許遞。何如。上曰。依爲之。出擧條上曰。今玆一門之人。旣有萊府水原。且按嶺南。則海伯之必欲辭免者。似或無怪矣。命善曰。果然矣。上曰。沁留已赴任乎。時偉曰。到任狀今已入來矣。上曰。開留之威儀凡節。與沁留。何如。魯鎭曰。諭其軍物服色。有勝於江華矣。上曰。與都監威儀。何如。魯鎭曰。不下於都監矣。上曰。都監軍戰巾。以何樣爲制乎。柱國曰。以毛縀製出矣。上曰。挾輦軍則果是毛縀。而哨軍士則似是他樣矣。敬懋曰。戰巾則無異同矣。上曰。不必然矣。禁將出任知來也。命善曰。身在將任。此等軍制。固當知悉。而渾不記得。亦屬矇然矣。敬懋承命出。回奏曰。哨軍士則果以三升製巾。而有前後垂。挾輦軍則以毛縀製巾。而只有前垂矣。命善曰。果有異製矣。上曰。曾聞豐原爲將任留陣時。著此巾云。而今之將臣。亦不知巾樣。誠可嘅然矣。命善曰。臣亦聞之矣。上曰。非但此也。旗幟方色。問亦不知。旣在將任。年且强富。而專不鍊習者。極甚可怪矣。時偉曰。禁衛大將李敬懋。職在將臣。莫重軍制。未能周察。今於奏對。若是矇然。推考。何如。上曰。小事。勿推。可也。出擧條上曰。一軍色需用。旣防二軍色移劃。則何以拮据用下乎。兵判以陳便否。性源曰。前則二軍色果有餘財。故多有移送之擧。而今此二軍色之凋弊。實由於是矣。時偉曰。每有軍器移送之事。有是弊端矣。上曰。其爲弊源。兵判宜與一軍色當之矣。性源曰。臣待罪以後。不用分銖之錢。而弊源則誠至無可奈何矣。上曰。兵判所奏。太涉細瑣矣。時偉曰。兵曹判書李性源。以一軍色事。奏對之際。事近分疏。不可無警。推考。何如。上曰。依爲之。出擧條命御史進前。讀奏書啓別單訖。上曰。其所條陳。何如。命善曰。博採民瘼。果甚詳悉。而作隊船事。曾於乙酉年。果有此議。而丙戌丁亥年間。行此作隊之制。而反有臭載之弊。故仍罷其法矣。上曰。其時道臣。有所狀請而仍罷乎。命善曰。故相臣元仁孫。曾按湖南時。果有狀請。洪樂仁又有狀聞。而仍罷其制。今此作隊。江民則所大願。而湖民則果不願之。難以一言而輕行。必使行會本道。廣詢便否。然後擧行。似好矣。上曰。完伯事。甚可怪矣。漕船之設置。南民亦云不願。而道臣之如是狀請者。偏聽邑宰之言。而有此擧措。事極無狀矣。承旨亦曾言其弊。今復陳之。時偉曰。設此漕船。則鄕民之納稅。遠近不同。多有百里外輸納者。如是之際。冗費之夥然。勞苦之多端。民果不便矣。臣於年前。奉命湖南。亦有漕船設置之論矣。更究弊源。非但湖民之不願。八江民人。專以販舶資生。而漕船出後。湖南之稅。渠輩不得載運。則船無所用。利將歸虛。然則江民之渙散。勢所必至。語涉惶恐。而都下士夫運致庄穀。專靠船隻。江船若無。則載來無路。惟此二條之弊。實有難救之慮矣。幸賴聖明俯燭。有此宣諭之德音。江民之歡欣鼓舞。可以想像。而臣於完伯狀聞後。與前道臣徐有隣。酬酢此弊。亦言其漕船之不便矣。聞江民之言。則此後如有臭載之事。渠輩當作廳。替納其穀。而不徵於本道之民云。以此推之。江民之悶迫呼籲。於此可見矣。究其弊源。非但江民之故敗。故敗之由。實出於或納賂於吏。或納賂於官。船價條旣用於此。故上來之時。又犯原穀。以至於掩覆故敗之境。故敗之船格。固當用法。而至於捧賂之輩。亦爲重繩。則此弊庶可救矣。上曰。江民之受害。卽是第二件事。完伯極甚無狀矣。今年致敗。雖至五千餘石。而但爲稅穀之善輸。仍設漕船。則所載船價條。自在於湖南。而京江則近二萬石。湖南米不得上來。莫云利於公家。此非藏富於民之道也。論其利害。可知其不然矣。予之所恃者。惟是民心。而江民若無殖利運來之穀。則將至渙散之境。古語曰。撫我則后。虐我則讎。此豈不爲民關念處乎。其後復以不設漕船。執以爲說。又有臭載之事。則道臣當十年禁錮。守令大則用法。小則贜律。其次營門決杖。沙格船主。必施重律。予於登極以後。不用當施之律。而此後則此等事。豈可不用其當律乎。此監司雖是近密之臣。若不覈察官吏之受賂。則見發之後。必不容貸。若以近密之臣。有所犯而不用其法。則法豈有可行之時乎。見今監司狀啓中。松木若使十年長養。則可作船材云。十年之內。豈可作合抱之木乎。徒是不成說之事矣。論其大體。則雖曰殘邑。固是朝廷命吏。而聞有受賂之事。誠爲羞恥。固當重繩。而今以令前。不治一守令者。雖是寬典。而嗣今以後。當嚴飭監司。次繩守令。然後法可行矣。其爲守令者。在在作奸犯科。而反爲慫慂監司。則監司偏聽守令之言。歸罪於船人。不言其守令之幾石犯用。是豈成說乎。端本之道。專在於摘發其受賂與否。湖南伯俾當來年漕運。以觀其擧行之如何。或曰捧賂於船主。石數不多。不可以贓律施行云。而此甚於贓吏。名以官長。受賂船漢。誠是沒廉恥之人。如此之類。不可不以贓繩之矣。命善曰。卽見八江宣諭詢瘼御史徐龍輔別單。則條陳江民爲弊之端凡五條。而其一。請復湖南之作隊也。蓋聞作隊之法。利於江民。而不便於湖民。故行之數年。旋卽停罷。至今江民。必欲復出。而湖南之終不肯從者。非但爲營納之有弊而已。其間必有許多掣肘之端而然也。然御史之言旣如此。爲先行會本道。令道臣詳陳年前乍行旋罷之由。且以民邑利害便否。論理狀聞後。更爲稟處。何如。上曰。依爲之。出擧條命善曰。其一。請祛鹽商之都賈也。毋論城內外。物價貴賤。惟在都賈輩操縱闊狹。寧有如許無據之事乎。近來禁令。漸至解弛。使此輩跳踉如此。而至於泮人。獨專鹽利之說。尤是曾所未聞者。旣已設廛。則收稅於私商。猶或可也。作爲都賈。托以亂廛。東西南北貿遷之販商。皆令斂手而斷業。則物價之一時騰踊。奚但爲江民失利之憂而已乎。分付京兆平市。各別禁斷。俾更無此等弊端。其他各廛都賈之名。一切申禁。隨現重繩事。一體嚴飭。何如。上曰。依爲之。出擧條命善曰。其一。請罷海西之斜水也。海西則均廳漁稅。皆自本營收納。故南北斜水之名。猶存於均役之後。而或以禆將差送。或以營校差送。不無攘利貽弊之端。年前因江民上言。自均廳往復本道。屬之附近邊將。照管擧行。往來漁船。稱以爲便矣。行之未久。又復移給營校。有此江民之呼訴。此後則依已定節目。還屬附近邊將。收稅上納事。分付海西道臣。何如。上曰。依爲之。出擧條命善曰。其一。請飭禁吏作挐也。臣纔因所聞。陳達行査。而取見秋曹文案。則只告官員出牌若干處而已。至於渠輩中間操縱。收賂放釋之類。則初不直招。宜乎其現發之數。掛一而漏萬也。今番若不嚴加痛懲。則江上富戶。難保其奠安厥居。永絶侵虐之患。更令秋曹。捉致該府吏隷。其操縱受賂之狀。私自放釋之人。一一究覈。然後賂錢則推給江民。該吏則照律重繩。何如。上曰。依爲之。出擧條命善曰。其一。請禁宮屬之執船也。一自船隻按付均廳之後。雖如工曹掌船之司。亦不得任意執捉。況宮房之於船隻。初不管攝。而下屬輩憑藉操縱。至於奉賂之境。事之痛駭。莫此爲甚。分付均廳。另加嚴禁。俾無船人呼冤之弊。何如。上曰。依爲之。出擧條上曰。斜水收稅。何以初屬於邊將。而後屬於營校乎。命善曰。金熤曾按海西時。謂有弊源。仍請以附近邊將。收稅以納矣。卽今道伯。以風和風高之時。正是荒唐船追逐之際。而邊將之不事此事。專爲斜水收稅。極爲未便。往復均廳。仍以復設云矣。上曰。其時均廳堂上誰也。民始曰。賤臣爲堂上後事。而海伯三次移關。故臣果許施矣。上曰。向者在囚禁吏。尙今牢囚乎。魯鎭曰。臣果連次嚴飭。而初囚十人外。又捉囚六人矣。上曰。禁吏之只言官員之罪。不吐渠輩情狀者。必是不善詳覈之致。更加盤問。可也。上曰。御史先爲退出。製進應試。可也。龍輔承命退出。上曰。湖西獄事。極甚可悶矣。命善曰。如是株連則人多受傷。實爲可悶矣。上曰。何以爲之則好耶。命善曰。其所犯人亦有輕重。勢難劃一嚴繩。姑待後日。更加量處。似好矣。上曰。然則姑待更爲狀聞處之好矣。命善曰。至於濟州事。尙未出場。是亦甚可悶矣。上曰。濟州狀啓。自有分輕重條列。庶有勘處之端。而至於湖西事。尤甚可悶矣。上曰。濟州狀啓。盡在政院。出給兩捕將。詳考罪狀。卽令開坐以問。可也。柱國承命先退。上曰。李顯永上疏又來到矣。觀其疏辭。則上件事如前所陳。而至於下件事。極甚驚駭。今此朝家之所恃者。只是民情。而大抵旬宣之責。專在於上體朝家。下恤民生。而豈可一刻放過乎。在前貪饕之吏。作奸之裨。惟於趙曮權烋之後。尙不復見矣。今此前嶺伯之臚列。如是狼藉。若無所犯。則不燃之堗。寧有烟生之理乎。諫臣之言。若是不虛。則李禮輔輩。固當嚴治矣。命善曰。臣於向時。亦任此人於褊裨。而臣旣有所聞。則敢不悉對乎。禮輔卽向時遭事之人。故相臣元仁孫。以饑虱之類殫駁者。而嶺伯之待以如此者。視同家人故也。上曰。李鴻祥誰也。命善曰。此人則亦非監司之親屬。而以其作弊營下。果有民訴之事云。今此臺言。亦有所聞而然也。事非孟浪。則特賜處分宜矣。上曰。凡今在廷之臣。一出方伯。如是擧行。豈不嘅然乎。命善曰。此道臣非有他事。實緣無知而然也。今此取怨於民者。都是此輩不善指導之致矣。上曰。兵判亦聞禮輔輩作奸之事乎。性源曰。領相則曾於此人。任之有方。使之無弊。故果無此等事。而前嶺伯則自兒時抱養於此人。至於率去之境。而大小事擧皆委任。故果有如此之弊云矣。命善曰。臣在嶺邑時。聞趙曮以李遂作裨。而偏聽其言。故實有謗言。前嶺伯事。亦何異是也。上曰。臺臣之下款條陳。可尙其志矣。仍命時偉讀奏上疏。上曰。蔡濟恭等事。便是對擧矣。命善曰。此亦爲可言之事矣。上曰。其所甘心云者。極涉太過。今此論辨者。予不爲新奇矣。讀至嶺伯事。上曰。抱持臥起者。何謂也。命善曰。謂其不離左右者矣。上曰。儒服驢背云者。何也。命善曰。曾聞李鴻祥。厭其褊裨之號。居在冊室。故似或指此矣。上曰。臺臣所陳。非虛言矣。命善曰。臺臣豈可以虛謊之說仰陳乎。果有民人呈訴之事云矣。上曰。道臣固當顧恤民生。而何可任使此輩。流害於下民乎。命善曰。三孽之作奸。姑舍無論。以道伯而見誘於此輩者。極爲羞恥之事矣。上曰。三孽若無一事之近似。則何不斥送耶。命善曰。全昧此輩之作奸。故不得還送矣。上曰。此道臣曾未經歷。有此僨事矣。命善曰。論其爲人。極甚淸簡。而必是少文之致矣。上曰。無論嶺伯。至於他道臣。若有一分報效之心。豈有如許僨誤之事耶。言念及此。不勝痛駭矣。命善曰。所犯旣如此。則雖卽處分。實無可惜矣。上曰。臺臣之論止譴罷者。亦云輕典矣。仍命書顯永疏批訖。上曰。今此嶺伯所犯。固可謂非渠罪過乎。命善曰。都緣昏憒不察。而若論其罪。則率蓄狐鼠之徒。是爲罪案矣。上曰。三孽當直處分乎。諸備堂亦陳所見。性源曰。不必多敎。只從堂疏之請。甚宜矣。浩修曰。不必更爲究問。以臺疏之請。刑配宜矣。魯鎭曰。不須更問其罪。直爲處分。誠好矣。命植曰。凡於罪過。貴在綜核。不可無一問之擧矣。民始曰。判尹之言。誠得其宜。使之一次盤問。果爲好矣。上曰。判尹曾聞此事乎。命植曰。臣亦得聞。而若使褊裨。委以視事。則易致此弊矣。上曰。新舊伯其果交龜乎。時偉曰。新道伯方以審諭事周行。故似不得交龜。而非久當交龜矣。命書傳敎曰。惟今朝廷之上。紀綱風俗。無一可恃。予所恃而爲依者。賴是民情之不渙散。觀此應敎李顯永疏本。前嶺伯李文源所爲。可謂有辱朝廷。本事虛實。猶未準信。亦已詢及舊嶺伯。近來人不畏法。監司守令。絶無奉公守法之人。固已萬萬寒心。而如李文源輩現發之事。又復例勘。來頭之憂。庸有極乎。名以方伯。率畜三孽。流毒貽害。至於此極。曩日權烋。且有昧爽前後之別。譴削之請。抑亦太寬。前慶尙監司李文源。爲先削職。其委折不可不嚴覈重繩。令該府拿問得情。所謂三孽李鴻祥李禮輔李藎輔稱名人。一從堂疏條陳。令新道臣一一捧遲晩以聞。登筵諸臣。亦莫不聞有此等所聞。此事取服。亦甚無難。如或隱諱不直招。直爲加刑。捧直招後修啓聞事。下諭于慶尙監司處。上曰。三孽事。當以政院下諭乎。尙集曰。似然矣。命善曰。此三孽旣徑守令。則當自禁府發關矣。上曰。卽須發關本道。其擧行形止。先爲狀聞。若不直招。更加嚴刑取服事。作爲關辭。星火以送。可也。上曰。嶺南關西舊還。以停退行會乎。命善曰。然矣。上曰。戶判與有司堂上。詳言其停退便否。可也。民始曰。戊戌年嶺南還穀爲五十萬石。果爲停退矣。有隣曰。旣有兩道停退。則似有一體許施矣。命書傳敎曰。今年諸道年事。雖有淺深之別。俱未免歉荒。軫恤撫摩之責。專委道臣守令。而自朝家亦豈可恝視不之救乎。新還係是歉歲。種糧決難每每停退。借欲停退。必於歲末頒令。虛實亦有相蒙之弊。此則不可輕易擬議。惟是舊還。足可闊狹。嶺南關西。先已停退。此外諸道舊還。亦皆停捧。以此意令備局卽爲分付。命善曰。今此下敎。果是軫恤之聖德。而民皆感泣矣。上曰。有司堂上先退。兩度傳敎。卽速發關。可也。有隣承命退出。上曰。右承旨之登科。在於都承旨之前。可謂久勤矣。命善曰。科是乙亥。尙在堂上者。亦云沈屈。如此之人。以爲陞擢則似甚宜矣。上曰。觀其爲人。極甚善好矣。命善曰。果然矣。曾在關東。亦爲善治云矣。臣於閔鍾顯。亦以爲嘉。一體陞擢。似甚得宜矣。上曰。閔鍾顯若爲加資。則大司成固不當遞任乎。命善曰。然矣。命善曰。右承旨金尙集。大司成閔鍾顯。文學才猷。沈屈可惜。此等之人。合有陞資常用之道。故敢達矣。上曰。依爲之。出擧條命善曰。見今朝著以吏曹堂上作一條路。故輒有牽礙。人多沈滯。是甚可悶矣。上曰。銓郞之復古。始曰美事。而今作一箇弊端。是果爲悶矣。性源曰。明政殿受誓戒時。侍衛軍兵。當以弘化門宣仁門使之入來。承史則例以金虎門出入。何以爲之乎。上曰。姑置。可也。上曰。誓戒後還宮。當以協陽門爲之。以此擧行。可也。浩修曰。親祭儀註中。以望瘞位載錄。而笏記則以望燎位呼唱。事涉如何矣。上曰。緣何而以望燎位改之乎。浩修曰。原其所自。則丁丑年。以望燎位改之。故其後引此擧行。而考其古例。則宗廟有望瘞位。社稷無此例。而古禮儀亦以此載錄。祀禮卽是重典。而尙此訛誤。不可不一番稟定矣。上曰。在前望燎時。有水盈盒。何爲而然也。浩修曰。秋春祭享。奉祝以燎。故開闔之時。或致此弊矣。上曰。博古參酌。以爲草記。可也。民始曰。戶曹惠廳之新設貢契。添給物價。如非筵稟定奪。不敢自下擅許。而近見戶曹貢例。則其新作契與添物價者。多有未經筵稟。而稱以定式之類。貢法甚重。旣不稟定。則何可爲式例乎。事旣無前。大關後弊。其中年條之不甚久遠。事理之尤無所據者。今方略加釐正。而此後則凡干貢例。未經筵稟。而稱以定式之事。各別嚴禁。永爲定式。何如。上曰。依爲之。出擧條命臺諫奏事。李𡊠洪檢所懷曰。近日國家不幸。亂逆層生。而其中變怪無所不有。甚至湖中不逞之徒。右袒德相。營護德相而極矣。德相負犯。往牒所無。四字凶言。卽沮遏之張本。三司劄啓。是擧國之公憤。雖輿儓無識者類。凡有血氣。寧不知德相之爲劇逆。德相之爲可殺。而況以儒爲名。衣縫掖冠章甫者。敢生爲德相伸辨之計。發通諸道。嘯聚是急。角勝朝廷。聲氣益張。其欲伸辨。抑獨何心。其所排布。將欲何爲。氣焰所及。擧皆戢伏。慫慂所使。無不顚倒。語犯罔測而不以爲凶言。罪關宗社而不以爲惡逆。蓋其血誠苦心。背公死黨。寧負國家。不敢負德相。究厥腸肚。語其設施。豈不骨顫而心寒也哉。噫。今此凶徒之煽動誑惑。誰之所爲耶。德相本犯之外。又添一逆節。眞所謂打成一片者也。臣等所惋嘆者。窮凶如國榮而使之斃於牖下。極惡如德相而晩始置之薄竄。如是而尙何望王法立而民志定乎。審覈使狀辭。臣等雖未得見。而臺啓之尙今靳允。終欠重獄體之道。臣等謂安置罪人德相及湖營諸囚。亟令王府。一竝拿來。以待用刑。設鞫嚴覈。斷不可已也。上曰。業已悉諭矣。命善曰。審覈使狀啓。盡爲輸出。詳細考閱。待御史還來。以爲覆奏。何如。上曰。卿其依此爲之。民始曰。駝駱草記。姑未下批。何以爲之乎。上曰。以允字頒布。可也。命退。諸臣以次退出。